แม่จ๋าช่วยด้วย
ต้องบอกว่า ร้อนแรงกันข้ามปี สำหรับโครงการรถยนต์คันแรก ที่รัฐบาลยิ่งลักษณ์ประกาศจ่ายเงินให้คนซื้อคันละ 1 แสนบาท
16 ก.พ. 2556

ต้องบอกว่า ร้อนแรงกันข้ามปี สำหรับโครงการรถยนต์คันแรก ที่รัฐบาลยิ่งลักษณ์ประกาศจ่ายเงินให้คนซื้อคันละ 1 แสนบาท
ปรากฏว่า มีประชาชนใช้สิทธิซื้อรถคันแรกถล่มทลาย 1.25 ล้านราย คิดเป็นเงินภาษีที่ต้องใช้ทั้งสิ้น 9.1 หมื่นล้านบาท แต่ในปีงบประมาณ 2556 รัฐบาลตั้งงบไว้เพื่อจ่ายภาษีคืนแค่ 7,500 ล้านบาท ซึ่งไม่เพียงพอจนรัฐบาลต้องดิ้นหาเงินมาจ่ายคืน
ล่าสุด ทนุศักดิ์ เล็กอุทัย รมช.คลัง ในฐานะกำกับดูแลกรมสรรพสามิต บอกว่าได้จ่ายเงินภาษีคืนให้แก่ประชาชนที่ซื้อรถคันแรกไปแล้ว 5 หมื่นราย เป็นเงิน 4,000 ล้านบาท โดยในปีนี้รัฐบาลตั้งเป้าจ่ายเงินคืนให้ผู้เข้าโครงการทั้งสิ้น 70% ตอนนี้อยู่ระหว่างการหารือกับ เดอะโต้ง-กิตติรัตน์ ณ ระนอง รองนายกรัฐมนตรีและ รมว.คลัง ว่าจะใช้เม็ดเงินจากส่วนใดมาชดใช้ แต่จะไม่มีการขอจัดสรรจากงบกลาง




 
“ผมยืนยันว่าเงินที่จะมาจ่ายคืนให้รถคันแรกไม่มีปัญหา แต่ยังบอกไม่ได้ว่าจะใช้เงินจากไหน” ทนุศักดิ์ บอก
ตอนออกนโยบายไม่ได้คิดว่าผลข้างเคียงจะมากขนาดนี้ แถมตอนนี้คนที่ซื้อรถเริ่มเจอปัญหาไม่มีเงินผ่อนรถเข้าให้แล้ว 
โดยเฉพาะคนอายุ 21 ปี บริบูรณ์ ที่ได้สิทธิและเริ่มทำงานใหม่ รับเงินเดือน 1.5 หมื่นบาท ซื้อรถไป 1 คัน ผ่อนเดือนละ 7,000-8,000 บาท จ่ายค่าเช่าบ้านอีก 3,000-4,000 บาท เหลือกินเหลือใช้ไม่ถึง 4,000 บาท
รัฐมนตรีขวัญใจคนจนทนุศักดิ์จึงมอบนโยบายให้ มนัส แจ่มเวหา อธิบดีกรมบัญชีกลางที่ทำหน้าที่จ่ายเงินไปเจรจากับบรรดาบริษัทไฟแนนซ์เพื่อหาทางช่วยเหลือประชาชนที่มีแนวโน้มว่า จะไม่สามารถผ่อนชำระค่างวดรถยนต์ที่อยู่ในโครงการรถคันแรกได้ จนอาจต้องถูกยึดรถยนต์ 
เนื่องจากตอนนี้เริ่มพบว่า มีลูกค้ากลุ่มหนึ่งที่มีความสามารถในการผ่อนชำระค่างวดรถยนต์อาจไม่ครบตามเกณฑ์ที่โครงการกำหนด และเมื่อถูกยึดรถยนต์แล้วก็อาจไม่สามารถส่งคืนเงินภาษีที่ได้รับไปก่อนหน้านี้คืนให้แก่รัฐ
ว่ากันว่า คนกลุ่มนี้น่าจะมีอยู่ 5-7% ของผู้ซื้อ 1.25 ล้านคัน หมายถึงว่าจะมีคนกว่า 6.2-8.7 หมื่นรายที่อยู่ในข่ายอาจโดนยึดรถ อกอีแป้นจะแตก
สำหรับการเก็บภาษีนั้นกรมสรรพสามิตยังเจ๋ง 4 เดือนแรก เก็บได้ 1.57 แสนล้านบาท สูงกว่าปีก่อน 4.59 หมื่นล้านบาท ภาษีรถยนต์ 6 หมื่นล้านบาท ภาษีเบียร์ 2.6 หมื่นล้านบาท ภาษียาสูบ 2.15 หมื่นล้านบาท ภาษีน้ำมันและผลิตภัณฑ์น้ำมัน 2.14 หมื่นล้านบาท ภาษีสุรา 1.84 หมื่นล้านบาท